
ΘΕΜΑ: Οφειλές υπολοίπου clawback 2024, 2025

Αξιότιμε κύριε Ζαμάνη,
Με αφορμή την ανάρτηση στην «Ενημέρωση Συναλλασσομένων» της ανάλυσης των οφειλών clawback για τα έτη 2024 και 2025, επανερχόμαστε σε ένα ζήτημα το οποίο σας έχουμε ήδη θέσει κατ’ επανάληψη κατά τις συναντήσεις που έχουμε πραγματοποιήσει.
Σας έχουμε επισημάνει ότι είναι εξαιρετικά δύσκολο για τους παρόχους να ανταποκριθούν σε νέα διαδικασία αποπληρωμής clawback, όταν δεν έχει ακόμη ολοκληρωθεί η αποπληρωμή των υποχρεώσεων προηγούμενων ετών.
Η οικονομική κατάσταση των εργαστηριακών και κλινικοεργαστηριακών ιατρών, των διαγνωστικών εργαστηρίων και των πολυϊατρείων έχει επιβαρυνθεί σε εξαιρετικά μεγάλο βαθμό από τη συνεχιζόμενη εφαρμογή του μέτρου του clawback, το οποίο λειτουργεί αθροιστικά και έχει οδηγήσει στη συσσώρευση υπέρογκων οικονομικών υποχρεώσεων.
Υπό τα δεδομένα αυτά, ζητούμε να μην προχωρήσει η έναρξη της δοσοποίησης και είσπραξης του clawback των ετών 2024 και, φυσικά, 2025, εφόσον δεν έχει προηγουμένως ολοκληρωθεί η αποπληρωμή των δόσεων του clawback των προηγούμενων ετών. Θεωρούμε, δε, ότι δεν είναι δυνατόν να προχωρήσει η διαδικασία αποπληρωμής του clawback του 2025, εφόσον δεν έχει ακόμη ολοκληρωθεί η αποπληρωμή των υποχρεώσεων του 2024.
Η ταυτόχρονη επιβάρυνση των παρόχων με πολλαπλές δόσεις clawback δημιουργεί εξαιρετικά δύσκολες οικονομικές συνθήκες και επιβαρύνει περαιτέρω τη βιωσιμότητα των εργαστηρίων, των διαγνωστικών κέντρων και των πολυϊατρείων.
Παράλληλα, επαναλαμβάνουμε το πάγιο αίτημά μας για την κατάργηση του clawback, καθώς και για τη διαγραφή των τεχνητών χρεών που έχουν δημιουργηθεί από την εφαρμογή του clawback των προηγούμενων ετών, ενός μηχανισμού που έχει πλέον εξελιχθεί σε δυσβάσταχτη και διαρκή οικονομική επιβάρυνση για τον ιατρικό κόσμο και, ιδιαίτερα, για τους παρόχους της Πρωτοβάθμιας Φροντίδας Υγείας.
Αναμένουμε τις άμεσες ενέργειές σας.
Με εκτίμηση,
 
 Ο ΠΡΟΕΔΡΟΣ ΠΟΣΚΕ                                                                Ο ΠΡΟΕΔΡΟΣ ΠΟΣΙΠΥ
   Φ.Ν.ΠΑΤΣΟΥΡΑΚΟΣ                                                                 Θ.ΧΑΤΖΗΠΑΝΑΓΙΩΤΟΥ

Ο ΠΡΟΕΔΡΟΣ ΠΑΣΙΔΙΚ                                                             Ο ΠΡΟΕΔΡΟΣ ΠΑΝΙΔΙ    Ι.ΚΑΡΑΜΗΝΑΣ                                                                          Δ. ΦΑΣΙΤΣΑΣ

Η ΠΡΟΕΔΡΟΣ ΕΝΙ-ΕΟΠΥΥ
Α. ΜΑΣΤΟΡΑΚΟΥ




